次韻和十六兄先輩見寄
作者：楊億
朝代：宋

paragraphs: 秋風苦憶鱠霜鱗，暫剖銅符出紫宸。
一路雪寒多挾纊，幾程山險欲摧輪。
清香撲鼻梅林近，秀色凝眸麥壠新。
閉閣草玄終寂寞，下車爲政尚因循。
尋僧不厭攜笻遠，愛客寧辭舉白頻。
簿領孜孜防黠吏，邱園矻矻訪通民。
魚鹽自與滄溟接，雞犬仍將白社鄰。
官滿會須抛印綬，武夷歸去作閑人。